CELEX: 52015PC0558
Language: bg
Date: 2015-11-10
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Република Литва да удължи срока на действие на мярка за дерогация от член 193 от Директива 2006/112/ЕО на Съвета относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 10.11.2015
            COM(2015) 558 final
            2015/0258(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Република Литва да удължи срока на действие на мярка за дерогация от член 193 от Директива 2006/112/ЕО на Съвета относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               В съответствие с член 395 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  1
                (наричана по-долу „Директивата за ДДС“) Съветът, произнасяйки се с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел опростяване на процедурата за събиране на данъка или предотвратяване на определени форми на отклонение от данъчно облагане или избягване на данъци.
            
            
               С писмо, заведено в Комисията на 1 април 2015 г., Република Литва (наричана по-долу „Литва“) поиска разрешение да продължи да прилага мярка за дерогация от член 193 от Директивата за ДДС. В съответствие с член 395, параграф 2 от Директивата за ДДС с писмо от 18 май 2015 г. Комисията информира останалите държави членки за отправеното от Литва искане. С писмо от 20 май 2015 г. Комисията уведоми Литва, че разполага с пълната информация, която смята за необходима за оценка на искането.
            
            
               Литовското правителство иска удължаване на срока на действащия понастоящем механизъм за самоначисляване във връзка с доставките на дървен материал и доставките от данъчно задължени лица в производство по несъстоятелност или в процедури по оздравяване.
            
            
               Що се отнася до доставките на дървен материал, в Литва има значителен брой търговци, които не изпълняват своите задължения. Обикновено дружествата в този сектор са малки прекупвачи и посредници, които често изчезват, без да платят на данъчните органи данъка, който са начислили върху своите доставки, като същевременно предоставят на своите клиенти валидна фактура, даваща им право на приспадане на ДДС.
            
            
               Данъчно задължените лица в производство по несъстоятелност или в процедури по оздравяване често не са платили на данъчните органи ДДС, който са получили от своите клиенти. Купувачът обаче може, като спазващ законовите изисквания търговец, все пак да приспадне начисления ДДС.
            
            
               Съгласно механизма за самоначисляване, чрез дерогация от общото правило, предвидено в член 193 от Директивата за ДДС, клиентът става платец на ДДС по вътрешните сделки. 
            
            
               Тази мярка за дерогация първоначално бе предоставена с Решение 2006/388/ЕО на Съвета от 15 май 2006 г.
                  2
                (в което също така бяха включени доставките на отпадъци и отломки от чугун, желязо или стомана (скрап) и доставките на строителни работи. Прилагането на мярката за дерогация за доставките на дървен материал и доставките от данъчно задължени лица в производство по несъстоятелност или в процедура по оздравяване бе продължено с Решение за изпълнение 2010/99/ЕС на Съвета от 16 февруари 2010 г.
                  3
                С Решение за изпълнение № 2012/704/ЕС на Съвета от 13 ноември 2012 г.
                  4
                предостави последно удължаване на срока на действие на мярката за дерогация.
            
            
               От доклада, представен от литовските данъчни органи, заедно с искането да продължи прилагането на мярката за дерогация, Комисията стигна до заключението, че обстоятелствата, на които се основава първоначалната дерогация, продължават да съществуват. Литва твърди, че според резултатите от извършени данъчни разследвания дерогацията се е оказала ефективна както по отношение на доставките на дървен материал, така и по отношение на доставките от данъчно задължени лица в производство по несъстоятелност или в процедура по оздравяване. 
            
            
               В тези конкретни случаи механизмът за самоначисляване прехвърля отговорността за плащане на ДДС, както и съответните задължения, от по-малки или по-малко надеждни данъчно задължени доставчици, на по-големи и по-надеждни данъчно задължени клиенти. Това помага на данъчните органи, които са изправени пред трудности при събирането на ДДС в тези конкретни сектори.
            
            
               Следователно дерогацията следва да бъде предоставена за нов ограничен период от време.
            
            
               •Съгласуваност със съществуващите разпоредби в тази област на политиката
            
            
               
                  Подобни дерогации във връзка с член 193 от Директивата за ДДС са предоставени на други държави членки.
               
            
            
               •Съгласуваност с другите политики на Съюза
            
            
               
                  Не се прилага.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
         
         
            
               
                  Член 395 от Директивата за ДДС.
               
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, която е правно основание за предложението, то е от изключителната компетентност на Съюза. Следователно принципът на субсидиарност не се прилага.
               
            
            
               •Пропорционалност
            
            
               Настоящото предложение е в съответствие с принципа на пропорционалност поради следните причини:
            
            
               Решението засяга разрешение, дадено на държава членка по нейно собствено искане, и не представлява задължение.
            
            
               Освен това мярката е насочена и ограничена до определен брой данъчно задължени доставчици, по отношение на които събирането на ДДС се оказа проблематично. Предвид ограничения обхват на дерогацията специалната мярка е пропорционална на поставената цел.
            
            
               •Избор на инструмент
            
            
               По силата на член 395 от Директивата за ДДС дерогация от общите правила за ДДС е възможна единствено след като Съветът, действащ с единодушие по предложение на Комисията, е дал своето разрешение. Освен това, решение за изпълнение на Съвета е най-подходящият инструмент за тази цел, тъй като то може да бъде адресирано до отделни държави членки. 
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Не е приложимо.
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
            
               Предложението за решение цели опростяване на процедурата по данъчно облагане и борба с възможно отклонение от облагане с ДДС или избягването му и следователно има потенциално положително икономическо въздействие.
            
            
               Във всички случаи въздействието ще бъде ограничено поради тесния обхват на дерогацията.
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма отражение върху бюджета на Съюза.
               
            
            
               5.ДРУГИ ЕЛЕМЕНТИ
            
         
         
            
               •Планове за изпълнение и уредба за мониторинг, оценка и докладване
            
            
               
                  Предложението включва клауза за изтичане на срока на действие; автоматичен краен срок на действие, който е определен на 31 декември 2018 г.
               
               
                  В случай че Литва счете за необходимо по-нататъшно удължаване на срока на действие на мярката за дерогация след 2018 г., заедно с искането за удължаване на Комисията следва да бъде представен и доклад за оценка не по-късно от 1 април 2018 г.
               
            
            
               2015/0258 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Република Литва да удължи срока на действие на мярка за дерогация от член 193 от Директива 2006/112/ЕО на Съвета относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 291, параграф 2 от него,
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  5
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С писмо, заведено в Комисията на 1 април 2015 г., Република Литва (наричана по-долу „Литва“) поиска разрешение да продължи да прилага мярка за дерогация от разпоредбите на Директива 2006/112/EО, отнасяща се до  платеца на данъка върху добавената стойност (ДДС) на данъчните органи.
            
            
               (2)В съответствие с член 395, параграф 2 от Директива 2006/112/ЕО с писмо от 18 май 2015 г. Комисията информира останалите държави членки за отправеното от Литва искане. С писмо от 20 май 2015 г. Комисията съобщи на Литва, че разполага с пълната информация, необходима за разглеждане на искането.
            
            
               (3)С Решение 2006/388/ЕО на Съвета
                  6
                на Литва беше разрешено inter alia да задължи получателя да бъде платец на ДДС, дължим за доставката на стоки и услуги в случай на производство по несъстоятелност или процедура по оздравяване, подлежаща на съдебен надзор, както и за сделките с дървен материал.
            
            
               (4)Срокът за действието на мярката за дерогация беше удължен два пъти съгласно Решение 2010/99/ЕС на Съвета
                  7
                от 16 февруари 2010 г. и Решение за изпълнение 2012/704/ЕС на Съвета от 13 ноември 2012 г.
                  8
               
            
            
               (5)Данъчните разследвания и подходящият анализ на прилагането на механизма, извършени от литовските данъчни органи, показаха ефективността на мярката за дерогация.
            
            
               (6)Комисията стига до заключението, че правната и фактическата ситуация, която е обосновала прилагането на мярката за дерогация, не се е променила и продължава да съществува. Ето защо на Литва следва да се разреши да прилага мярката за допълнителен ограничен срок.
            
            
               (7)В случай че Литва поиска ново удължаване на срока на действие на мярката за дерогация след 2018 г., тя следва да представи доклад за оценка до Комисията до 31 март 2018 г. заедно с искането за удължаване.
            
            
               (8)Мярката за дерогация няма отрицателно въздействие върху собствените ресурси на Съюза, формирани от ДДС.
            
         
         
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               В член 2 от Решение за изпълнение 2010/99/ЕС втората алинея се заменя със следното: 
            
            
               „Прилага се до 31 декември 2018 г. Всяко искане за удължаване на срока на действие на мярката, предвидена в настоящото решение, се представя на Комисията не по-късно от 31 март 2018 г., и се придружава от доклад, който включва преглед на прилагането на посочената мярка.“
            
            
               Член 2
            
            
               Адресат на настоящото решение е Република Литва.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  OВ L 347, 11.12.2006 г., стр. 1.
               
               
                  
                     (2)
                  ОВ L 150, 3.6.2006 г., стр. 13.
               
               
                  
                     (3)
                  ОВ L 45, 20.2.2010 г., стр. 10.
               
               
                  
                     (4)
                  ОВ L 319, 16.11.2012 г., стр. 7.
               
               
                  
                     (5)
                  OВ L 347, 11.12.2006 г., стр. 1.
               
               
                  
                     (6)
                  Решение 2006/388/ЕО на Съвета от 15 май 2006 г. с което на Литва се предоставя разрешение да приложи специална мярка за дерогация от член 21 от Шеста директива 77/388/ЕИО относно хармонизиране на законодателствата на държавите членки относно данъците върху оборота (OВ L 150, 3.6.2006 г., стр. 13—14).
               
               
                  
                     (7)
                  Решение за изпълнение 2010/99/ЕС на Съвета от 16 февруари 2010 г. за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 45, 20.2.2010 г., стр. 10—11).
               
               
                  
                     (8)
                  Решение за изпълнение 2012/704/ЕС на Съвета от 13 ноември 2012 г. за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (OJ L 319 16.11.2012 г., стр. 7).